બાળકોનાં કૂમણા મનને ડરાવી-ગુસ્સો કરી લાલચ આપી જમાડવાને બદલે ખોરાક અને પોષણ વિશે તેમનાં કુતુહલ અને નવું જાણવાની આતુરતાથી છલકાતાં મનને પ્રોત્સાહન આપો. આ માટે બાળકનાં જમવાનાં સમયગાળાની લંબાઈ વધી શકે છે. બાળકને જમાડતી વખતે મમ્મી-પપ્પાએ ફોન ચેક કરવો, ટી.વી. જોવું, છાપું-મેગેઝિન વાંચવા જેવી પ્રવૃત્તિ ટાળવી. બાળકને એકચિત્તે આવશ્યક સંવાદ, ધીરજ અને અનુકંપાથી જમાડવું. બાળકનાં ટેસ્ટને પણ ધ્યાનમાં રાખવું જરૂરી છે. તેઓને પણ ભાવાભાવ હોય છે. આથી બાળકનાં ખોરાક રાંધતી વખતે આ બાબતને ધ્યાનમાં રાખવી. સામાન્ય રીતે લીલા શાકભાજી ન ખાતું બાળક સ્ટફ્ડ પરોઠામાં શાકભાજીનો વિરોધ નહીં કરે. ફ્રુટ ન ખાતાં બાળકને પરોઠા-થેપલાનો લોટ બાંધતી વખતે મોણને બદલે પાકું કેળું ભેળવી થેપલાં કે પરોઠામાં કેળું ભેળવી ખવડાવી શકાય છે. ડ્રાયફ્રૂટસ જેમકે બદામ, અખરોટ, કાજુ, એલચીને ઝીણો પાવડર કરી ખજૂર-અંજીર પલાળી પેસ્ટ બનાવેલા લીક્વીડમાં ભેળવી દુધ સાથે થોડો કોકો પાવડર ભેળવી ટેસ્ટી ડ્રિંક્સ બનાવી પીવડાવી શકાય છે. દૂધ ન પીતા બાળકોને રૂમ ટેમ્પરેચરનાં દહીંથી બનાવેલા દહીંભાત, રાયતું જેમાં દહીં સાથે બાફેલું બટેકું, ઝીણા ખમણેલા ગાજર-કાકડી, સિંઘવ-સાકર ઉમેરી ખવડાવી શકાય છે. આમ બાળકની રૂચિને અનુરૂપ ખોરાકનું આયોજન કરવું.